b"\n_START_ARTICLE_\nLaurie Metcalf\n_START_SECTION_\nKarriere\n_START_PARAGRAPH_\nI begynnelsen av karrieren deltok hun aktivt i Steppenwolf Theater Company og gjorde mye teaterarbeid i Chicago, blant annet en oppsetning av Balm in Gilead i 1983._NEWLINE_Fra 1988 til 1997 spilte hun Jackie Harris i komedieserien Roseanne, og hun vant tre Primetime Emmy Awards for arbeidet. For denne rollen ble hun ogs\xc3\xa5 nominert til to Golden Globe-priser. Metcalf har ogs\xc3\xa5 blitt nominert til Emmy-priser for rollene i 3rd Rock from the Sun, The Norm Show, Frustrerte fruer og The Big Bang Theory. Fra 2013 til 2015 spilte hun hovedrollen som Dr. Jenna James i HBOs komedieserie Getting On._NEWLINE_Metcalf har blitt nominert til fire Tony Awards for arbeidet p\xc3\xa5 Broadway, og hun vant en Tony i 2017 for rolleskildringen i skuespillet A Doll's House, Part 2. I 2012 spilte hun ogs\xc3\xa5 Mary Tyrone i en britisk oppsetning av Eugene O'Neills skuespill Lang dags ferd mot natt ved Apollo Theatre. Hun har ogs\xc3\xa5 vunnet en Theatre World Award og to Obie Awards for arbeidet off-Broadway._NEWLINE_Metcalf har ogs\xc3\xa5 spilt i flere filmer, blant annet Jakten p\xc3\xa5 Susan (1985), Uncle Buck (1989), Internt oppgj\xc3\xb8r (1990), En fremmed banker p\xc3\xa5 (1990), J.F.K. \xe2\x80\x93 saken fortsetter (1991), En farlig kvinne (1993), Adj\xc3\xb8 Las Vegas (1995), Dear God (1996), Skrik 2 (1997) og Familien Robinson (2007). Hun har ogs\xc3\xa5 hatt stemmen til fru Davis i Toy Story (1995), Toy Story 2 (1999) og Toy Story 3 (2010). Metcalf fikk mye god kritikk i 2017 for rollen som Marion McPherson i Greta Gerwigs dramakomedie Lady Bird. Hun ble nominert til flere bransjepriser for arbeidet, blant annet Oscar for beste kvinnelige birolle."